Η **Νέα Μεταρρυθμιστική Ριζοσπαστική Ανασυγκρότηση** (**Νέα ΜΕ.Ρ.Α.**) ήταν ένα κεντροδεξιό ελληνικό πολιτικό κόμμα, που ιδρύθηκε το 2013 από τον πρώην βουλευτή και υπουργό, Χρήστο Ζώη.

Ιστορικό
--------

Η Νέα Μεταρρυθμιστική Ριζοσπαστική Ανασυγκρότηση ιδρύθηκε στις 21 Μαρτίου 2013 από τον πρώην βουλευτή Χρήστο Ζώη και τα υπόλοιπα στελέχη που είχαν αποχωρήσει από τους Ανεξάρτητους Έλληνες, το Δεκέμβριο του προηγούμενου χρόνου. Στο νέο κόμμα εντάχθηκε και ο προερχόμενος από τη Νέα Δημοκρατία, βουλευτής Φθιώτιδας Νίκος Σταυρογιάννης, καθώς και άλλα στελέχη που αποχώρησαν από τη Ν.Δ.. Στις 28 Μαρτίου, πραγματοποιήθηκε εκδήλωση, όπου παρουσιάστηκαν οι θέσεις του κόμματος.

Τον Ιούλιο του ίδιου έτους, πραγματοποιήθηκε το ιδρυτικό συνέδριο της Νέας ΜΕ.Ρ.Ας, κατά το οποίο εξελέγη ομόφωνα πρόεδρος ο Χρήστος Ζώης και τα μέλη της Κεντρικής Πολιτικής Επιτροπής.

Στις 21 Νοεμβρίου 2013, οι δύο βουλευτές της Νέας Μεταρρυθμιστικής Ριζοσπαστικής Ανασυγκρότησης, εντάχθηκαν στην νέα Κοινοβουλευτική Ομάδα, την οποία συγκρότησαν οι ανεξάρτητοι βουλευτές του Ελληνικού Κοινοβουλίου. Το όνομα της Κοινοβουλευτικής Ομάδας ήταν «Ανεξάρτητοι Δημοκρατικοί Βουλευτές».

Το Φεβρουάριο του 2014, η Νέα ΜΕ.Ρ.Α. συμμετείχε μαζί με το διαγραφέντα από τη Νέα Δημοκρατία βουλευτή, Βύρωνα Πολύδωρα, στην ίδρυση της Ένωσης για την Πατρίδα και τον Λαό, χωρίς να αναστείλει τη λειτουργία της, ενώ και άλλα στελέχη, προερχόμενα από τη Νέα Δημοκρατία και το Λαϊκό Ορθόδοξο Συναγερμό εντάχθηκαν στο κόμμα.

Με το σχήμα αυτό συμμετείχε στις ευρωεκλογές του ίδιου χρόνου, στις οποίες συγκέντρωσε το 1,04% της λαϊκής ψήφου, και δεν εξέλεξε ευρωβουλευτή.

Στις 26 Αυγούστου 2014, ο βουλευτής του κόμματος Νίκος Σταυρογιάννης παραιτήθηκε του βουλευτικού του αξιώματος, καθώς εξελέγη Δήμαρχος Λαμιέων. Η έδρα του επέστρεψε στη Νέα Δημοκρατία και τον διαδέχτηκε ο Δημήτρης Μπριάνης.

Μετά τις ευρωεκλογές, η Νέα ΜΕ.Ρ.Α. ακολούθησε αυτόνομη πορεία.

Τον Ιανουάριο του 2015, εν όψει των βουλευτικών εκλογών, η Πολιτική Γραμματεία του κόμματος αποφάσισε να μη συμμετάσχει στις εκλογές. Ωστόσο, στελέχη του κόμματος, όπως ο Θύμιος Δρόσος, ο Γιώργος Βάμβουκας και ο Παναγιώτης Καρβελάς, αποχώρησαν και εντάχθηκαν στους Ανεξάρτητους Έλληνες.

Αποτελέσματα εκλογών
--------------------

### Βουλή των Ελλήνων

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση |
| --- | --- | --- | --- | --- | --- |
| 2012 ΙΙ | Χρήστος Ζώης | δε συμμετείχε | δε συμμετείχε | 1 / 300 | Αντιπολίτευση |

### Ευρωπαϊκό Κοινοβούλιο

| Έτος | Αρχηγός κόμματος | Αριθμός ψήφων | Ποσοστό ψήφων | Έδρες | Θέση | Ομάδα |
| --- | --- | --- | --- | --- | --- | --- |
| 2014 | Χρήστος Ζώης | 59.341(Ε.ΠΑ.Λ.) | 1,04%(Ε.ΠΑ.Λ.) | 0 / 21 | 11η | - |

Παραπομπές
----------

1. ↑  ««Νέα Μέρα» το νέο κόμμα του Χρήστου Ζώη». Αρχειοθετήθηκε από το πρωτότυπο στις 12 Ιανουαρίου 2019. Ανακτήθηκε στις 8 Ιουλίου 2013.
2. ↑  Νέα ΜΕΡΑ: Το νέο κόμμα που ανακοίνωσε ο Χρήστος Ζώης
3. ↑  Σταυρογιάννης Νικόλαος - Βιογραφικό[*νεκρός σύνδεσμος*]
4. ↑  Στο τιμόνι της Επικοινωνίας της "Νέα ΜΕΡΑ" ο Σωτήρης Τζούμας[*νεκρός σύνδεσμος*]
5. ↑  Στη Νέα Μέρα ο Νίκος Παπαδημάτος
6. ↑  Νέα ΜΕΡΑ από την Ίδρυση έως το Συνέδριο[*νεκρός σύνδεσμος*]
7. ↑  Ο Ζώης παρουσίασε τη "Νέα ΜΕΡΑ"
8. ↑  Τις θέσεις της Νέας ΜΕΡΑΣ παρουσίασε ο πρόεδρός της Χρήστος Ζώης
9. ↑  Τον Ιούλιο το συνέδριο της Νέας Μέρας
10. ↑  Ξεκινά το συνέδριο της Νέας ΜΕΡΑΣ
11. ↑  Νέα Μέρα-Πρόεδρος ο Χρ. Ζώης
12. ↑  Νέα ΜΕΡΑ: Η Κεντρική Πολιτική Επιτροπή
13. ↑  Και το όνομα αυτής «Ανεξάρτητοι Δημοκρατικοί Βουλευτές»
14. ↑  Και το όνομα αυτού: "Ένωση για την Πατρίδα και τον Λαό", το νέο κόμμα του Πολύδωρα - Ζωή
15. ↑  «Ενωση για την Πατρίδα και το Λαό», το νέο κόμμα
16. ↑  Στη Νέα ΜΕΡΑ ο Παναγιώτης Καρβελάς
17. ↑  «Στη Νέα ΜΕΡΑ ο Γιάννης Στεφανουδάκης, πρώην πολιτευτής του ΛΑΟΣ». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 3 Νοεμβρίου 2019.
18. ↑  «Υπουργείο Εσωτερικών - Αποτελέσματα ευρωεκλογών 2014». Αρχειοθετήθηκε από το πρωτότυπο στις 25 Σεπτεμβρίου 2018. Ανακτήθηκε στις 7 Ιουλίου 2018.
19. ↑  «ΝΔ: Παραιτείται από το βουλευτικό του αξίωμα ο Ν. Σταυρογιάννης». Αρχειοθετήθηκε από το πρωτότυπο στις 27 Αυγούστου 2014. Ανακτήθηκε στις 14 Σεπτεμβρίου 2014.
20. ↑  Δεν θα κατέβει στις εκλογές η ΝΕΑ ΜΕΡΑ

Εξωτερικοί σύνδεσμοι
--------------------

* Επίσημη ιστοσελίδα